## La Generalitat assegura a les farmàcies la liquidació del pagament pendent abans del final de mes i la normalització dels abonaments següents

*** Marciano Gómez trasllada als representants farmacèutics que s’abonarà el mes que es deu quan es dispose de la liquiditat del crèdit extraordinari sol·licitat pel Consell i autoritzat hui
* El conseller destaca que “d’esta manera no serà un impagament, sinó un retard en el pagament que s’hauria d’haver efectuat en juny, ja que abans que acabe el mes de juliol s’abonarà, tal com ens vam comprometre”**

El conseller de Sanitat, Marciano Gómez, ha traslladat als representants dels col·legis farmacèutics que la Generalitat assegura la liquidació del pagament pendent a les farmàcies abans del final de juliol, així com la normalització dels abonaments següents, després de conéixer l’aprovació per part del Consell de Ministres de l’autorització de la Generalitat per a sol·licitar un crèdit extraordinari de 1.816 milions d’euros amb entitats bancàries, es regularitzarà el mes que es deu quan es dispose d’eixa liquiditat.

“De manera que no serà un impagament, sinó un retard en el pagament que s’hauria d’haver efectuat en juny, ja que abans que acabe el mes de juliol tindran l’abonament realitzat, tal com ens vam comprometre amb ells”, ha puntualitzat el conseller.

Gómez ha afirmat que “el que estem fent és complir amb el nostre compromís de pagar en el moment de tindre liquiditat, tal com vam dir”. “Per la qual cosa tots els farmacèutics poden estar tranquils, ja que cobraran de manera normalitzada, gràcies al crèdit extraordinari sol·licitat pel president Mazón”, ha afegit.

Marciano Gómez ha fet estes declaracions després de la reunió mantinguda en la Conselleria de Sanitat amb els presidents dels col·legis oficials de farmacèutics de Castelló, Alacant i València, Rosa Arnau, Andrés García i Jaime Giner, respectivament.

El titular de Sanitat ha lamentat que “precisament crida l’atenció que mentres Pedro Sánchez negocia el finançament singular amb una altra comunitat autònoma, la Generalitat s’ha vist obligada a incrementar un deute de 1.816 milions d’euros, que els valencians hem d’assumir perquè el Govern central, per primera vegada en 12 anys i sense cap justificació, no aprova el FLA extraordinari per a les comunitats autònomes”.

A la fi de juny, el conseller de Sanitat va remetre una carta a les farmàcies comunitàries de la Comunitat Valenciana mitjançant la qual se’ls garantia el pagament regular de la factura mensual a les oficines de farmàcia a partir d’este mes de juliol i l’abonament de la factura del mes pendent quan hi haguera liquiditat.

A més, des de la Conselleria de Sanitat es va assumir el compromís d’agilitzar els tràmits necessaris per a assumir el pagament dels interessos que segons dret corresponguen, com a mostra del ferm compromís del Consell amb la sostenibilitat de la xarxa farmacèutica i la protecció al Sistema Sanitari.

Gómez ha tornat a mostrar la seua sorpresa davant “la inacceptable actitud d’asfíxia econòmica que està mantenint el Govern d’Espanya, no ja amb la Generalitat Valenciana com a institució, sinó amb tots els ciutadans d’esta comunitat, i en particular amb els proveïdors de servicis públics tan fonamentals”.

Cal recordar que la Conselleria de Sanitat ha hagut d’afrontar el pagament de factures pendents de la legislatura anterior per valor de més de 800 milions d’euros.

**Labor imprescindible**

Durant la reunió, el conseller ha transmés als representants de les farmàcies de la Comunitat Valenciana el seu reconeixement per la imprescindible labor que realitzen per a garantir l’accés als medicaments, el seguiment farmacoterapèutic o l’atenció personalitzada a pacients crònics, polimedicats i persones majors.

Gómez ha insistit que la Conselleria reconeix “el paper essencial que exercixen els farmacèutics comunitaris com a agents de salut de proximitat, especialment en els municipis amb menys densitat de població, a on en molts casos constituïxen l’únic recurs sanitari disponible”.

Fecha: 15/07/2025